Komisijos sprendimas
2000 m. liepos 25 d.
iš dalies keičiantis Tarybos direktyvos 90/539/EEB dėl gyvūnų sveikatos reikalavimų, reglamentuojančių Bendrijos vidaus prekybą naminiais paukščiais ir perinti skirtais kiaušiniais ir jų importą iš trečiųjų šalių, IV priedą ir Sprendimą 96/482/EB, nustatantį gyvūnų sveikatos reikalavimus ir veterinarijos sertifikatus importuojant iš trečiųjų šalių naminius paukščius ir perinti skirtus kiaušinius, išskyrus Ratitae genties paukščius ir jų kiaušinius, taip pat nustatantis gyvūnų sveikatos priemones, taikytinas taip importavus
(pranešta dokumentu Nr. C(2000) 2261)
(tekstas svarbus EEE)
(2000/505/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. spalio 15 d. Tarybos direktyvą 90/539/EEB dėl gyvūnų sveikatos reikalavimų, reglamentuojančių Bendrijos vidaus prekybą naminiais paukščiais ir perinti skirtais kiaušiniais ir jų importą iš trečiųjų šalių [1], su paskutiniais pakeitimais, padarytais Direktyva 1999/90/EB [2], ypač į jos 23 straipsnio 1 dalį, 24 straipsnį, 26 straipsnio 2 dalį, 27a ir 34 straipsnius,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią Direktyvas 89/662/EEB, 90/425/EEB ir 90/675/EEB [3], su paskutiniais pakeitimais, padarytais Direktyva 96/43/EB [4], ypač į jos 10 straipsnį,
kadangi:
(1) Komisijos sprendime 96/482/EB [5], su paskutiniais pakeitimais, padarytais Sprendimu 1999/549/EB [6], nustatytos naminių paukščių ir perinti skirtų kiaušinių, išskyrus Ratitae genties paukščius ir jų kiaušinius, importo iš trečiųjų šalių gyvūnų sveikatos sąlygos ir veterinarijos sertifikatai ir gyvūnų sveikatos priemonės, kurių turi būti imamasi juos importavus.
(2) Atsižvelgiant į numatytų priemonių naudojimo patirtį reikia pakeisti sąlygas, kuriomis Bendrijoje prekiaujama vienadieniais viščiukais, išsiritančiais iš perinti skirtų kiaušinių, kurie buvo importuoti iš trečiųjų šalių. Pakeitimai leistų valstybėms narėms išvežti vienadienius viščiukus į kitoje valstybėje narėje esančius ūkius, užtikrinančius, kad įvežti jie bus izoliuoti.
(3) Todėl būtina atitinkamai iš dalies pakeisti Direktyvos 90/539/EEB IV priede ir Sprendime 96/482/EB pateiktą sertifikato pavyzdį.
(4) Būtina, kad siunčiančiosios valstybės narės kompetentinga institucija per ANIMO sistemą informuotų vienadienių viščiukų galutinės paskirties vietos kompetentingą instituciją apie gyvūnų sveikatos reikalavimus dėl reikiamo izoliavimo laikotarpio trukmės.
(5) Kadangi šiame sprendime numatytoms priemonėms pritarė Veterinarijos nuolatinis komitetas,
PRIĖMĖ ŠĮ SPRENDIMĄ:
1 straipsnis
Direktyvos 90/539/EEB IV priedo 2 pavyzdys keičiamas šio sprendimo priedu.
2 straipsnis
Sprendimo 96/482/EB 3 straipsnio 1 pastraipa papildoma tokiu tekstu:
"Jei vienadieniai viščiukai auginami ne toje pačioje valstybėje narėje, kuri importavo perinti skirtus kiaušinius, jie turi būti nuvežti tiesiai į paskirties ūkį, nurodytą Tarybos direktyvos 90/539/EEB IV priedo 2 pavyzdžio gyvūnų sveikatos sertifikato 9.2 punkte, ir jame laikomi ne trumpiau kaip trijų savaičių laikotarpį nuo išsiperėjimo dienos."
3 straipsnis
Šis sprendimas taikomas vienadienių viščiukų siuntoms, tvirtinamoms nuo 2000 m. spalio 1 d.
4 straipsnis
Šis sprendimas skirtas valstybės narėms.
Priimta Briuselyje, 2000 m. liepos 25 d.